SL Uradni list Evropske unije C 265/256

IZJAVA O ZANESLJIVOSTI, KI JO JE RAČUNSKO SODIŠČE PODALO GLEDE ŠESTEGA, SEDMEGA, OSMEGA IN DEVETEGA EVROPSKEGA RAZVOJNEGA SKLADA (ERS) ZA PRORAČUNSKO LETO 2005

(2006/C 265/02)

I. Evropsko računsko sodišče (Sodišče) je pregledalo računovodske izkaze šestega, sedmega, osmega in devetega ERS ter z njimi povezane transakcije za proračunsko leto, ki se je končalo 31. decembra 2005. Ti računovodski izkazi zajemajo izkaze stanja, poročila o finančnem izvajanju ter izkaze stanja in podatke, ki jih zagotovi Evropska investicijska banka (EIB) (1). V skladu s finančnimi uredbami mora Sodišče Evropskemu parlamentu in Svetu zagotoviti izjavo o zanesljivosti glede računovodskih izkazov ter zakonitosti in pravilnosti z njimi povezanih transakcij v zvezi s tistim delom sredstev ERS, za čigar finančno poslovodenje je odgovorna Komisija (2). Sodišče je izvedlo revizijo v skladu s svojimi revizijskimi politikami in standardi. Ti temeljijo na splošno sprejetih mednarodnih revizijskih standardih, ki so bili prilagojeni kontekstu Evropskih razvojnih skladov. Sodišče je s tem pridobilo razumno podlago za mnenja, navedena v nadaljevanju besedila.

II. Zanesljivost računovodskih izkazov

Sodišče meni, da poročila o finančnem izvajanju za proračunsko leto 2005 in izkazi stanja na dan 31. decembra 2005 predstavljajo zanesljivo in resnično sliko prihodkov in odhodkov v zvezi s šestim, sedmim, osmim in devetim ERS za zadevno proračunsko leto ter njihovega finančnega stanja ob koncu leta.

Sodišče brez pridržka k omenjenemu mnenju opozarja na:

(a) pridržek generalnega direktorja GD za proračun glede nezmožnosti obstoječega informacijskega sistema, da bi zagotovil celovite računovodske informacije, in nerazpoložljivosti dokončnih podatkov o izidu računovodskih kontrol, kar bi lahko povzročilo nepopolno predstavitev računovodskih izkazov (glej odstavek 15);

(b) prenizko prikazan znesek jamstev, predstavljen v notah k izkazom stanja (glej odstavek 17).

III. Zakonitost in pravilnost z izkazi povezanih transakcij

A. Preizkušanje podatkov iz transakcij

Glede transakcij, za katere je v celoti odgovorna Komisija, Sodišče z revizijo ni odkrilo nobenih napak. Glede transakcij, sproženih v državah AKP, za katere so bili odgovorni nacionalni odredbodajalci:

(a) je Sodišče ugotovilo, da finančni učinek odkritih napak ni pomemben (glej odstavke 19–20);

(b) pri programskih ocenah in sporazumih o donacijah, na katere se je Sodišče pri reviziji bolj osredotočilo, so bile odkrite napake pri uporabi razpisnih postopkov (glej odstavka 19(a) in 22).

B. Analiza nadzornih in kontrolnih sistemov

Sodišče je z revizijo potrdilo potrebo, da mora Komisija v okviru njenega akcijskega načrta za integrirani okvir notranje kontrole nadalje izboljšati nadzorne in kontrolne sisteme (glej odstavke 40–42) za boljše obvladovanje tveganja napak, ki vplivajo na zakonitost in pravilnost z izkazi povezanih transakcij.

Zaključek glede zakonitosti in pravilnosti z izkazi povezanih transakcij

Sodišče ob upoštevanju zgoraj omenjenih ugotovitev meni, da so prihodki, dodeljena sredstva ERS, obveznosti in plačila za proračunsko leto kot celota zakoniti in pravilni.

Sodišče brez pridržka k omenjenemu mnenju opozarja na povečano tveganje napak, ki vplivajo na transakcije, sprožene v državah AKP in za katere so odgovorni nacionalni odredbodajalci (glej odstavke 19–21).

7. september 2006 Hubert WEBER Predsednik

(1) Po členih 96(1), 100, 101 in 125(2) Finančne uredbe v zvezi z 9. Evropskim razvojnim skladom; to se v praksi najprej nanaša na bilance stanja in pripadajoče izkaze, ki jih pripravi računovodja, in nato na poročila o finančnem izvajanju, ki zajemajo preglednice, ki jih pripravi glavni odredbodajalec skupaj z računovodjo. Ti izkazi stanja so v izčrpni in konsolidirani obliki predstavljeni za vsakega od štirih Evropskih razvojnih skladov. Izkazi stanja in podatki, ki jih zagotovi EIB, niso zajeti v to izjavo (glej opombo 13).

(2) Po členu 103(3) zgoraj omenjene Finančne uredbe; skupaj s členom 1 iste uredbe to pomeni, da izjava ne zajema sredstev tistega dela devetega ERS, ki ga upravlja in za katerega je odgovorna EIB.